ത്രിപുരയില് മയക്കുമരുന്ന് വേട്ട 410 കിലോ കഞ്ചാവ് പിടികൂടി അതിര്ത്തി സുരക്ഷ സേന ന്യൂഡല്ഹി: അതിര്ത്തി സുരക്ഷ സേനയുടെയും ഡയറക്ടറേറ്റ് ഓഫ് റവന്യൂ ഇന്റലിജന്സിന്റെയും സംയുക്ത പരിശോധനയില് ത്രിപുരയില് നിന്നും 410 കിലോ കഞ്ചാവ് പിടികൂടി. പ്രദേശത്തെ മൂന്ന് ഗ്രാമങ്ങളില് നിന്നായി ഏകദേശം 61.50 ലക്ഷം രൂപ വില വരുന്ന കഞ്ചാവാണ് സേന പിടികൂടിയത്. ഇതോടൊപ്പം 2.16 ലക്ഷം രൂപ വിലവരുന്ന 1,080 പാക്കറ്റ് ബീഡികളും പിടികൂടിയിട്ടുണ്ട്. അതിര്ത്തി സുരക്ഷ സേനയ്ക്ക് ലഭിച്ച രഹസ്യ വിവരത്തിന്റെ അടിസ്ഥാനത്തിലാണ് തിരച്ചില് നടത്തിയത്. തുടര്ന്ന് പശ്ചിമ ത്രിപുരയിലെ ഭൂട്ടാങ് ബാരി ഗ്രാമത്തില് നിന്നുമാണ് ഉണക്കി സൂക്ഷിച്ചിരുന്ന കഞ്ചാവ് ശേഖരം സേന കണ്ടെത്തിയത്. മൂന്ന് വലിയ കണ്ടെയ്നറുകളിലും, രണ്ട് പ്ലാസ്റ്റിക് ഭരണികളിലും ആറ് ചെറിയ പ്ലാസ്റ്റിക് കണ്ടെയ്നറുകളിലുമാണ് കഞ്ചാവ് സൂക്ഷിച്ചിരുന്നത്. ദിലീപ് ദേബ്ബര്മ, മനേന്ദ്ര ദേബ്ബര്മ, ബിമല് സാഹ എന്നിവരുടെ വീട്ടില് നിന്നാണ് കഞ്ചാവ് പിടികൂടിയത്. ഇവരെ പോലീസിന് കൈമാറിയതായി സേന അറിയിച്ചു. കൂടാതെ മൂന്ന് കിലോ കഞ്ചാവും 100 കുപ്പികളില് സുക്ഷിച്ചിരുന്ന നിരോധിത മരുന്നുകളും മറ്റ് ലഹരി വസ്തുക്കളും ബംഗ്ലാദേശ് അതിര്ത്തിയില് നിന്നും സേന പിടികൂടിയിട്ടുണ്ട്.